title: Директива (ЕС) 2019/475 на Съвета от 18 февруари 2019 година за изменение на директиви 2006/112/ЕО и 2008/118/ЕО по отношение на включването на община Кампионе д'Италия и на италианските води на езерото Лугано в митническата територия на Съюза и в териториалния обхват на Директива 2008/118/ЕО

text:
                  25.3.2019

                  BG

                  Официален вестник на Европейския съюз

                  L 83/42

         ДИРЕКТИВА (ЕС) 2019/475 НА СЪВЕТА
         от 18 февруари 2019 година
         за изменение на директиви 2006/112/ЕО и 2008/118/ЕО по отношение на включването на община Кампионе д'Италия и на италианските води на езерото Лугано в митническата територия на Съюза и в териториалния обхват на Директива 2008/118/ЕО
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 113 от него,
         като взе предвид предложението на Европейската комисия,
         след предаване на проекта на законодателния акт на националните парламенти,
         като взе предвид становището на Европейския парламент (1),
         като взе предвид становището на Европейския икономически и социален комитет (2),
         в съответствие със специална законодателна процедура,
         като има предвид, че:

                     (1)

                     С писмо от 18 юли 2017 г. Италия поиска италианската община Кампионе д'Италия и италианските води на езерото Лугано да бъдат включени в митническата територия на Съюза, определена в Регламент (ЕС) № 952/2013 на Европейския парламент и на Съвета (3), както и в териториалния обхват на Директива 2008/118/ЕО на Съвета (4) за целите на акциза, като същевременно тези територии останат извън териториалния обхват на Директива 2006/112/ЕО на Съвета (5) за целите на данъка върху добавената стойност.

                     (2)

                     Италианската община Кампионе д'Италия, която е територия извън италианските държавни граници, разположена на територията на Швейцария, и италианските води на езерото Лугано следва да бъдат включени в митническата територия на Съюза, тъй като историческите причини, обосновали изключването на тези територии — като например тяхната изолация и икономически затруднения, вече са отпаднали. Поради същите причини посочените територии следва да бъдат включени в териториалния обхват на Директива 2008/118/ЕО.

                     (3)

                     Италия обаче иска тези територии да продължат да бъдат изключени от териториалния обхват на Директива 2006/112/ЕО, тъй като това е от основно значение за поддържането на условия на равнопоставеност между установените в Швейцария икономически оператори и тези, установени в италианската община Кампионе д'Италия, посредством прилагането на местен режим за косвено данъчно облагане, съобразен с швейцарската система за данъка върху добавената стойност.

                     (4)

                     Настоящата директива следва да бъде тясно свързана с Регламент 2019/474 на Европейския парламент и на Съвета (6). Ето защо националните мерки за транспониране, необходими за съобразяване с настоящата директива, следва да се прилагат от началната дата на прилагане на посочения регламент.

                     (5)

                     Поради това директиви 2006/112/ЕО и 2008/118/ЕО следва да бъдат съответно изменени,

               ПРИЕ НАСТОЯЩАТА ДИРЕКТИВА:

            Член 1
            В Директива 2006/112/ЕО член 6 се изменя, както следва:

                        1)

                        В параграф 1 се добавят следните букви:

                                    „е)

                                    Кампионе д'Италия;

                                    ж)

                                    италианските води на езерото Лугано.“

                        2)

                        В параграф 2 се заличават букви е) и ж).

            Член 2
            В член 5, параграф 3 от Директива 2008/118/ЕО се заличават букви е) и ж).

            Член 3

               1.   Държавите членки приемат и публикуват до 31 декември 2019 г. разпоредбите, необходими, за да се съобразят с настоящата директива. Те незабавно информират Комисията за това.
               Те прилагат тези разпоредби, считано от 1 януари 2020 г.
               Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.

               2.   Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.

            Член 4
            Настоящата директива влиза в сила на двадесетия ден след публикуването ѝ в Официален вестник на Европейския съюз.

            Член 5
            Адресати на настоящата директива са държавите членки.

            Съставено в Брюксел на 18 февруари 2019 година.

                  За Съвета

                  Председател

               N. BĂDĂLĂU

            (1)  Становище от 2 октомври 2018 г. (все още непубликувано в Официален вестник).

            (2)  Становище от 11 юли 2018 г. (ОВ C 367, 10.10.2018 г., стр. 117).

            (3)  Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (ОВ L 269, 10.10.2013 г., стр. 1).

            (4)  Директива 2008/118/ЕО на Съвета от 16 декември 2008 г. относно общия режим на облагане с акциз и за отмяна на Директива 92/12/ЕИО (ОВ L 9, 14.1.2009 г., стр. 12).

            (5)  Директива 2006/112/ЕО на Съвета от 28 ноември 2006 г. относно общата система на данъка върху добавената стойност (ОВ L 347, 11.12.2006 г., стр. 1).

            (6)  Регламент (ЕС) 2019/474 на Европейския парламент и на Съвета от 19 март 2019 г. за изменение на Регламент (ЕС) № 952/2013 за създаване на Митнически кодекс на Съюза (вж. стp. 38 от настоящия брой на Официален вестник).